पाएं अपने शहर की ताज़ा ख़बरें और फ्री ई-पेपरडाउनलोड करें
संक्रमण की दूसरी लहर में कोरोना की सबसे भयावह स्थिति सामने आई। अप्रैल माह के शुरुआती दिनों में ही संक्रमण का ग्राफ 51 प्रतिशत से ऊपर पहुंच गया। लेकिन राहत देने वाली बात यह सामने आई कि माह के आखिरी दिनों में संक्रमण से ज्यादा ठीक होकर घर लौटने वालों की संख्या बढ़ती चली गई। अब हालात यह हैं कि अच्छी रिकवरी वाले प्रदेश के टॉप 11 जिलों में शाजापुर भी शामिल है। हमारा रिकवरी रेश्यो राष्ट्रीय औसत 81.7 से अच्छा- 84.7 है, जो भोपाल के बराबर है।
जिम्मेदारों की मानें तो इलाज के तरीकों में बदलाव के साथ संदिग्ध, पाॅजिटिव और गंभीर मरीजों के लिए उपचार की अलग-अलग व्यवस्थाओं के साथ आधुनिक संसाधन जुटाए गए। इसका परिणाम यह रहा कि जहां 4 अप्रैल को संक्रमण का ग्राफ 51 प्रतिशत तक पहुंच गया था। वहीं माह के आखिरी दिनों में ठीक होने वालों का प्रतिशत 700 प्रतिशत से ऊपर दिखाई देने लगा। कोरोना बुलेटिन के अनुसार अप्रैल में 12420
टेस्टों की रिपोर्ट प्राप्त हुई। इसमें से 2 हजार 942 मरीजों की रिपोर्ट पाॅजिटिव पाई गई। इनमें ठीक होने वालों का आंकड़ा 2 हजार 410 था। यानी इतने लोग ठीक होकर अपने घर लौट गए। इसके बाद भी ठीक हुए मरीजों को 14 दिनों तक डाॅक्टरों की निगरानी में होम क्वारेंटाइन रखा गया। संक्रमण की संख्या सैकड़ाें तक पहुंच रही थी, अब वह दहाई के स्तर पर पहुंची गई। इधर, अस्पताल प्रबंधन मरीजों के संक्रमण के लिहाज से अलग अलग चार्ट भी बनाने लगा है। इसमें नाश्ते से लेकर जरूरी दवाइयों को भी शामिल किया गया है। शनिवार को प्राप्त रिपोर्ट में 69 पॉजिटिव मरीज मिले।
नॉन रिब्रिथेबल मास्क से बढ़ाया ऑक्सीजन लेवल
जिला स्वास्थ्य अधिकारी डाॅ. राजू निदारिया ने संक्रमितों के इलाज के बदले तरीके पर चर्चा करते हुए बताया कि एक ओर ऑक्सीजन की सप्लाय कम थी तो दूसरी ओर मरीजों में सांस लेने की तकलीफें ज्यादा सामने आने लगी। इसे लेकर हमने नॉन रिब्रिथेबल मास्क की उपलब्धता की और मरीजों को उपयोग के लिए दिए। इसका असर भी दिखाई दिया। जिन लोगों का ऑक्सीजन लेबल (90) के आसपास था, वे 94-95 तक पहुंच गए। इससे दूसरे मरीजों को ऑक्सीजन की उपलब्धता भी होने लगी।
पॉजिटिव केस कम होते जा रहे हैं, रिकवरी रेट अब बढ़ रहा है
संक्रमित मरीजों को ठीक करना ही हमारा उद्देश्य है। इसके लिए हमने इलाज के तरीके में बदलाव के साथ उनका डाइट चार्ट भी सेट किया। साथ ही मरीजों में ऑक्सीजन लेवल बढ़ाने के लिए नॉन रिब्रिथेबल मास्क का उपयोग किया जा रहा है। आने वाले दिनों में लगातार संसाधन जुटाए जाएंगे। साथ ही लोगों में भी जागरूकता बढ़ने से सैंपलों के आंकड़े बढ़ने के बाद भी पॉजिटिव केस कम होते जा रहे हैं। धीरे-धीरे और अच्छे परिणाम सामने आएंगे।
- डॉ. राजू निदारिया, जिला स्वास्थ्य अधिकारी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva kas_Deva hin_Deva hin_Deva hin_Deva bho_Deva zho_Hant eng_Latn